**NOTĂ INFORMATIVĂ**

**la proiectul actului normativ**

1. Denumirea autorului şi, după caz, a participanţilor la elaborarea proiectului.

Proiectul Hotărîrii Guvernului cu privire la modificarea Regulamentului de implementare a Programului de stat “Prima casă”, aprobat prin Hotărîrea Guvernului nr. 202/2018 a fost elaborat de Ministerul Finanțelor.

2. Condiţiile ce au impus elaborarea proiectului actului normativ şi finalităţile urmărite

 Proiectul Hotărîrii Guvernului cu privire la modificarea și completarea Regulamentului de implementare a Programului de stat “Prima casă” a fost elaborat în temeiul art.62 din Legea nr.100/2017. Operarea modificărilor introduse prin Legea nr.117/2018 în Legea nr.293/2017 privind unele măsuri în vederea implementării Programului de stat Prima casă și excluderea carnetelor de muncă prin Hotărîrea Guvernului nr. 426/2016 implică necesitatea racordării Regulamentului de implementare a Programului de stat “Prima casă”, aprobat prin Hotărîrea Guvernului nr. 202/2018, la noile prevederi.

3. Principalele prevederi ale proiectului şi evidenţierea elementelor noi

 Proiectul Hotărîrii Guvernului vizează modificarea și completarea Regulamentului de implementare a Programului de stat “Prima casă”, aprobat prin Hotărîrea Guvernului nr. 202/2018, în special a condițiilor pe care trebuie să le întrunească solicitantul pentru a dobîndi calitatea de beneficiar al Programului de stat “Prima casă”.

 În această privință, menționăm că potrivit redacției actuale a pct. 6 din Regulament, pentru a putea deveni beneficiar al Programului, în momentul depunerii cererii la creditor (banca finanţatoare), solicitantul, inclusiv soțul/soția trebuie să nu dețină în proprietate exclusivă sau comună în devălmăşie cu soţul/soţia nicio locuinţă în decursul ultimelor 12 luni.

 Avînd în vedere că prin Legea nr. 117/2018 pentru modificarea și completarea unor acte legislative (în vigoare din 27.07.2018) a fost modificată și completată Legea nr.293/2017 privind unele măsuri în vederea implementării Programului de stat ”Prima casă” în ceea ce privește condițiile pe care trebuie să le întrunească solicitantul pentru aplicarea la Programul de stat “Prima casă”, în special să nu dețină în proprietate exclusivă sau cu alți membri ai familiei o locuinţă cu o suprafaţă locuibilă de peste 9 m2 pentru fiecare membru al familiei în decursul ultimelor 12 luni pînă la data solicitării creditului ipotecar, prezentul proiect de Hotărîre de Guvern are ca obiect de fapt preluarea prevederilor conținute la art. I din Legea nr. 117/2018 “pentru modificarea și completarea unor acte legislative” și inserarea acestora la compartimentul corespunzător din Regulamentul de implementarea Programului de stat “Prima casă”, aprobat prin Hotărîrea Guvernului nr. 202/2018.

Totodată, avînd în vedere că prin Hotărîrea Guvernului nr. 426/2016 cu privire la unele aspecte ce țin de evidența stagiului de muncă și la abrogarea Hotărîrii Guvernului nr.1149/2007, s-a dispus excluderea de la 01.01.2019 a carnetelor de muncă, prin prezentul proiect de Hotărîre de Guvern se operează modificări și la pct. 17 subpct.5) din Regulament, în sensul excluderii din lista actelor pe care solicitantul trebuie să le prezinte la creditor, a carnetului de muncă și substituirea acestuia cu un certificat eliberat de angajator privind confirmarea raporturilor de muncă.

La pct.31 se propune mărirea termenului de prezentare de către banca comercială către ODIMM a contractului de ipotecă de la 30 de zile la 60 de zile calendaristice. Totodată, deoarece neprezentarea în termen a contractului de ipotecă poate avea loc din vina reprezentanților băncii, se propune ca banca în asemenea cazuri să acorde creditul în conformitate cu condițiile Programului. Or, beneficiarul Programului nu trebuie să poarte consecințe pentru inacțiunile băncii.

 Suplimentar, ținînd cont că în procesul de creditare ipotecară în cadrul Programului de stat “Prima casă” s-a constatat necesitatea de prelungire a termenului acordat la încheierea contractului de vînzare - cumpărare și a contractului de asigurare a locuinței împotriva riscurilor de pieire sau deteriorare fortuită, la valoarea de înlocuire, prin prezentul proiect de Hotărîre de Guvern au fost operate modificări la pct. 39 și 46 din Regulament, prin substituirea termenului de 5 zile lucrătoare cu termenul de 15 zile lucrătoare.

4. Fundamentarea economico-financiară

Implementarea prevederilor prezentului proiect de Hotărîre de Guvern nu necesită cheltuieli de la bugetul de stat.

5. Avizarea şi consultarea publică a proiectului

În scopul respectării prevederilor Legii nr. 239 din 13.11.2008 privind transparenţa în procesul decizional, prezentul proiect de Hotărîre a Guvernului este plasat pe pagina web oficială a Ministerului Finanțelor <http://mf.gov.md/ro>, compartimentul Transparenţa decizională, directoriul Proces decizional.

**MINISTRU** (semnat electronic) **Octavian ARMAȘU**